Վարչապետ Նիկոլ Փաշինյանը երեկ Սոչիում մասնակցել է Եվրասիական բարձրագույն խորհրդի հերթական նիստին: Նախ կայացել է ԵԱՏՄ բարձրագույն խորհրդի նեղ, ապա ընդլայնված կազմով նիստը: Անցնելով օրակարգային հարցերին՝ նիստի մասնակիցները քննարկել և համաձայնեցրել են տնտեսական ինտեգրման, ապրանքների, ծառայությունների, կապիտալի ու աշխատուժի ընդհանուր շուկայի ազատականացման հետագա ծրագրերը: Ընդունվել են ԵԱՏՄ պետությունների 2018-2019-ի մակրոտնտեսական քաղաքականության առանցքային ուղենիշները, նախանշվել համագործակցության զարգացմանը միտված քայլերը ատոմային և վերականգնվող էներգետիկայի, թվային տնտեսության, առողջապահության, սոցիալական քաղաքականության ոլորտում: Հատուկ ուշադրություն է ցուցաբերվել միության միջազգային գործունեության ընդլայնմանը: Ստորագրման են պատրաստվել ԵԱՏՄ միջազգային պայմանագրերի կնքման ընթացակարգերի համաձայնագիրը և ԵԱՏՄ-ին կից դիտորդ պետության կարգավիճակի հաստատման որոշումը: Անդրադարձ է կատարվել նաև ԵԱՏՄ գործունեության ընթացիկ այլ հարցերի: Որոշվել է Եվրասիական բարձրագույն խորհրդի հաջորդ նիստն անցկացնել նոյեմբերի վերջին կամ դեկտեմբերի սկզբին Սանկտ Պետերբուրգում: